Francis Walsingham

**Sir Francis Walsingham** (cca.&nbsp;1532&nbsp;– 6. april 1590) bio je engleski diplomat, obavještajac i državnik u službi kraljice Elizabete I, na čijem je dvoru formalno služio kao njen glavni sekretar od 20. decembra 1573. do smrti. Na tom je mjestu stvorio izuzetno široku i efikasnu mrežu doušnika i špijuna koja se smatra prvom modernom obavještajnom službom u historiji Engleske i Evrope.

Odrastao je u relativno imućnoj porodici sitnih zemljoposjednika te se u mladosti obrazovao za pravnika i postao gorljivi sljedbenik protestantizma. Zbog toga je bio prisiljen bježati iz Engleske za vrijeme vladavine katoličke kraljice Mary I te je proveo nekoliko godina u Švicarskoj i sjevernoj Italiji. Nakon dolaska Elizabete na prijestolje, postepeno je postao članom najužeg kruga njenih suradnika na dvoru. Od 1570. do 1573. je služio kao ambasador u Francuskoj, te bio neposrednim svjedokom Bartolomejske noći.

Na mjestu državnog sekretara je inzistirao da se Engleska pretvori u pomorsku silu te podržavao stvaranje moderne mornarice, kao i kolonizaciju Amerike; također je nastojao politički ujediniti Englesku sa Škotskom te se zalagao za kolonizaciju protestanata u Irsku. Njegova obavještajna aktivnost se, pak, temeljila na velikom broju agenata u gotovo svim evropskim zemljama i Turskoj, a kao izvor kadrova je uglavnom koristio studente sa Cambridgea i Oxforda. Walshingham je također stvorio i kriptografsku službu, inspiriran opsesijom šiframa koju je stekao u mladosti. Neki od njegovih najvećih uspjeha su bili presretanje kompromitirajuće poruke škotske kraljice Mary I koja je dovela do njenog suđenja i pogubljenja 1587. kao i otkrivanje španskih planova za invaziju 1588.

Iako mu je kraljica Elizabeta javno iskazivala naklonost i nazivala "mojim Maurom" (što se odnosilo na njegovu tamnu put), sa njom se razilazio u religijskim pitanjima, držeći njeno anglikanstvo previše "mlakim" u odosu na katoličanstvo. Na kraju je umro siromašan i u dugovima.

## Izvori

## Literatura

* Adams, Simon; Bryson, Alan; Leimon, Mitchell (2004) "Walsingham, Sir Francis (c.1532–1590)", *Oxford Dictionary of National Biography*, Oxford University Press, online edn. May 2009,  (potrebna pretplata)
* Cooper, John (2011) *The Queen's Agent: Francis Walsingham at the Court of Elizabeth I*. London: Faber & Faber. .
* Fraser, Antonia (1994) [1969] *Mary Queen of Scots*. London: Weidenfeld & Nicolson. .
* Hutchinson, Robert (2007) *Elizabeth's Spy Master: Francis Walsingham and the Secret War that Saved England*. London: Weidenfeld & Nicolson. .
* Latham, Bethany (2011) * Elizabeth I in Film and Television: A Study of the Major Portrayals*. Jefferson, NC: McFarland. .
* Parker, Geoffrey (2000) *The Grand Strategy of Philip II*. New Haven, CT: Yale University Press. .
* Rozett, Martha Tuck (2003) *Constructing a World: Shakespeare's England and the New Historical Fiction*. Albany, NY: SUNY Press. .
* Spielvogel, Jackson J. (2012) *Western Civilization: Since 1500*. Eighth edition. Boston, MA: Wadsworth. .
* Wilson, Derek (2007) *Sir Francis Walsingham: A Courtier in an Age of Terror*. New York, NY: Carroll & Graf. .
* Bossy, John (1991) *Giordano Bruno and the Embassy Affair*. New Haven & London: Yale University Press. .
* Budiansky, Stephen (2005) *Her Majesty's Spymaster: Elizabeth I, Sir Francis Walsingham, and the Birth of Modern Espionage*. New York, NY: Viking. .
* Haynes, Alan (2004) *Walsingham: Elizabethan Spymaster & Statesman*. Stroud, Glos.: Sutton. .
* Read, Conyers (1925) *Mr Secretary Walsingham and the Policy of Queen Elizabeth*. Oxford: Clarendon Press (an exhaustive three-volume biography that is still valuable despite its age)